再和穎叔誌遊
作者：郭祥正
朝代：宋

paragraphs: 君爲五羊仙，我效退之拜。
默契如來禪，安用傳畫繪。
滄海雖云闊，萬里有限際。
請從造物論，一瞬即破碎。
靈龜胡爲乎，鑽灼爛腹背。
生能發幽冤，神理助奇怪。
晚投古寺食，葷味不如菜。
摩挲庭下碑，百歲蒼蘚晦。
忽逢潤經處，房公儼如在。
度人要成林，今已播禪話。
忽爲殺盜淫，佛勅所告戒。
種子積無明，應須法雨灑。
幸陪蓮社緣，彼此吸清瀣。
噫嗟縶軒冕，憔悴塵垢態。
一朝趨地獄，苦惱孰肯代。
瑩如摩尼珠，誰使濁水壞。
與公誌斯遊，浩蕩形骸外。